Komisijos Direktyva 2001/3/EB
2001 m. sausio 8 d.
derinanti su technikos pažanga Tarybos direktyvą 74/150/EEB dėl ratinių žemės ūkio ar miškų ūkio traktorių tipo patvirtinimo ir Tarybos direktyvą 75/322/EEB dėl radijo trukdžių, kuriuos kelia ratinių žemės ūkio ar miškų ūkio traktorių kibirkštinio uždegimo varikliai, slopinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1974 m. kovo 4 d. Tarybos direktyvą 74/150/EEB dėl valstybių narių įstatymų, reglamentuojančių ratinių žemės ūkio ar miškų ūkio traktorių tipo patvirtinimą, suderinimo [1] su paskutiniais pakeitimais, padarytais Europos Parlamento ir Tarybos direktyva 2000/25/EB [2], ypač į jos 11 straipsnį,
kadangi:
(1) Tam tikrus Direktyvos 74/150/EEB straipsnius būtina paaiškinti ir jos priedus suderinti su 1970 m. vasario 6 d. Tarybos direktyvos 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [3] su paskutiniais pakeitimais, padarytais Europos Parlamento ir Tarybos direktyva 2000/40/EB [4], priedais ir 1992 m. birželio 30 d. Tarybos direktyvos 92/61/EEB dėl dviračių arba triračių motorinių transporto priemonių tipo patvirtinimo [5] su paskutiniais pakeitimais, padarytais Europos Parlamento ir Tarybos direktyva 2000/7/EB [6], priedais.
(2) Tarybos direktyvoje 75/322/EEB [7] su paskutiniais pakeitimais, padarytais Komisijos direktyva 2000/2/EB [8], pateiktas informacinis dokumentas, kurį, kad būtų atsižvelgta į šioje direktyvoje nustatytą numeravimo tvarką, reikia numeruoti iš naujo.
(3) Atitinkamai turėtų būti patikslintos Direktyvos 74/150/EEB ir 75/322/EEB.
(4) Šios direktyvos nuostatos atitinka pagal Direktyvos 74/150/EEB 12 straipsnį įsteigto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 74/150/EEB iš dalies keičiama taip:
1) 2 straipsnio b punkte žodžiai "specialios direktyvos" pakeičiami žodžiais "II priede išvardytos specialios direktyvos";
2) 3 straipsnyje antras sakinys pakeičiamas taip:
"Su paraiška įteikiamas išsamus informacijos sąrašas arba informacinis dokumentas, kurio pavyzdžiai pateikti I priede, ir tame sąraše arba informaciniame dokumente nurodyti dokumentai.";
3) 4 straipsnio 1 dalies įžanginiai žodžiai pakeičiami taip:
"Valstybės narė patvirtina visus traktoriaus tipus (apibrėžtus II priede ir visas kategorijas, kurioms tipai priskirtini), atitinkančius tokias sąlygas:";
4) priedai pakeičiami šios direktyvos I priede pateiktu tekstu.
2 straipsnis
Direktyvos 75/322/EEB IIA priedas (išskyrus jo priedėlius) pakeičiamas šios direktyvos II priede pateiktu tekstu.
3 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip iki 2002 m. birželio 30 d., įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
4 straipsnis
Ši direktyva įsigalioja 20 dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2001 m. sausio 8 d.